b'\n_START_ARTICLE_\nOperasjon Market Garden\n_START_SECTION_\nBakgrunn\n_START_PARAGRAPH_\nEtter \xc3\xa5 ha blitt p\xc3\xa5f\xc3\xb8rt store tap under operasjon Overlord og i de p\xc3\xa5f\xc3\xb8lgende kampene i Normandie, trakk restene av den tyske h\xc3\xa6ren seg tilbake til det \xc3\xb8stlige Frankrike og  Be-Ne-Lux-landene i slutten av august 1944._NEWLINE_I l\xc3\xb8pet av den f\xc3\xb8rste uken av september rykket i nord den britiske 21. arm\xc3\xa9gruppe under feltmarskalk Bernard Law Montgomery frem lags en linje fra Antwerpen til Belgias nordgrense, med sin britiske andre arm\xc3\xa9, ledet av generall\xc3\xb8ytnant Miles Dempsey, mens den kanadiske f\xc3\xb8rst arm\xc3\xa9 under generall\xc3\xb8ytnant Harry Crerar konsentrerte seg om \xc3\xa5 gjenerobre havnebyene langs atlanterhavskysten (Dieppe, Le Havre, Boulogne-sur-Mer, Calais og Dunkerque). I s\xc3\xb8r n\xc3\xa6rmet den amerikanske 12. arm\xc3\xa9gruppe under generall\xc3\xb8ytnant Omar Bradley seg den tyske grensen, hvor den amerikanske f\xc3\xb8rste arm\xc3\xa9 under generall\xc3\xb8ytnant Courtney Hodges st\xc3\xb8ttet britene ved \xc3\xa5 drive tyskerne tilbake mot Aachen, mens den amerikanske tredje arm\xc3\xa9 under generall\xc3\xb8ytnant George S. Patton beveget seg \xc3\xb8stover mot Saar. Samtidig avanserte den amerikanske sjette arm\xc3\xa9gruppe under general Jacob L. Devers mot Tyskland etter landgangen i S\xc3\xb8r-Frankrike 15. august (operasjon Dragoon)._NEWLINE_Innen de allierte var det stor rivalisering mellom Montgomery og Patton om hvem som skulle f\xc3\xa5 lede an angrepet mot Tyskland. De hadde hver seg et h\xc3\xb8yt selvbilde og gode resultater fra slagmarken \xc3\xa5 vise til, og mente derfor begge at de burde bli prioritert i den videre kampen. Et misforhold mellom dem hadde oppst\xc3\xa5tt p\xc3\xa5 Sicilia, der Patton hadde kommet f\xc3\xb8rst fram til Messina, og hadde fortsatt siden. Montgomery klarte \xc3\xa5 overtale Eisenhower om at et angrep gjennom Nederland til Ruhromr\xc3\xa5dene var den beste l\xc3\xb8sningen.\n_START_SECTION_\nForsyningssituasjonen\n_START_PARAGRAPH_\nMed de alliertes forf\xc3\xb8lgelse av tyskerne gjennom Frankrike og Belgia, steg drivstofforbruket enormt. Forsyningene var begrenset til selve invasjonsstrendene, dypvannshavnen i Cherbourg og noen mindre havner i Normandie. Antwerpens store havn ble erobret av Montgomerys styrker den 4. september, men innl\xc3\xb8pet til havnen ble i nord fortsatt kontrollert av tyskerne, slik at innseiling ikke var mulig. Andre viktige havner langs Den engelske kanal, slik som Dunkerque, ble innbitt forsvart av tyskerne frem til mai 1945. Selv om forsyningene fra invasjonsstrendene overgikk alle forventninger, ble det klart at brukbare havner n\xc3\xa6rmere frontlinjen var helt n\xc3\xb8dvendig. Under planleggingen av invasjonen i Normandie hadde man forutsett dette og tatt i hensyn bruk av havner i Bretagne. Eisenhower sto p\xc3\xa5 sin mening om at disse havnene burde tas, mens andre fremholdt at erobringen av Le Havre og Antwerpen ville gj\xc3\xb8re dette un\xc3\xb8dvendig. _NEWLINE_Under tiden var det dog nok forsyninger til \xc3\xa5 holde liv i de alliertes fremrykning; det var knappheten p\xc3\xa5 transportmidler som var flaskehalsen. Den amerikanske 12. arm\xc3\xa9gruppe hadde etterlatt alt sitt tunge artilleri, og halvparten av det mellomstore, vest for Seinen, for \xc3\xa5 frigj\xc3\xb8re transportkapasitet. Fire britiske transportkompanier ble utl\xc3\xa5nt til amerikanerne for \xc3\xa5 hjelpe p\xc3\xa5 situasjonen. Opprettelsen av \xc2\xabthe Red Ball Express\xc2\xbb (massive kolonner av lastebiler som fikk kj\xc3\xb8re p\xc3\xa5 dedikerte veier) hjalp, men det var p\xc3\xa5 langt n\xc3\xa6r nok._NEWLINE_Jernbane var den mest \xc3\xb8konomiske formen for transport, men alliert bombing i forkant av invasjonen hadde \xc3\xb8delagt mye av skinnegangen. Gjenoppretting av denne var tidkrevende, og mot slutten av august jobbet 18 000 mann, inkludert 5 000 krigsfanger, p\xc3\xa5 linjenettet. Heldigvis var \xc3\xb8deleggelsene ikke s\xc3\xa5 store \xc3\xb8st for Seine, og etter flere forsinkelser fikk man 17. august frem de f\xc3\xb8rste forsyningene til den amerikanske tredje arm\xc3\xa9._NEWLINE_21. arm\xc3\xa9gruppe gikk til det skritt \xc3\xa5 la to divisjoner v\xc3\xa6re uten transport, og 30. august ble inntaket av forsyninger stoppet helt; arm\xc3\xa9gruppen skulle bruke av lagrene den hadde i Normandie. Situasjonen ble ytterligere forverret av at 1 400 britiske lastebiler ble funnet ubrukelige p\xc3\xa5 grunn av d\xc3\xa5rlige stempler i motorene. Disse kunne daglig ha transportert over 800 tonn, nok til \xc3\xa5 forsyne to divisjoner._NEWLINE_I forbindelse med Market Garden skulle amerikanske 82. og 101. luftb\xc3\xa5rne divisjon bli forsynt fra britiske lagre med provisjoner som var felles, slik som mat og drivstoff. S\xc3\xa6regne provisjoner som v\xc3\xa5pen, ammunisjon og innenfor signalisering og ingeni\xc3\xb8rv\xc3\xa5penet skulle bes\xc3\xb8rges av Red Ball Express eller med jernbane til h\xc3\xa6rens deponi nr. 6 i Geraardsbergen. Tre nyankomne amerikanske infanteridivisjoner (26., 95. og 104.) ble fratatt sine transportavdelinger, og disse ble innlemmet i Red Ball Express. \xc3\x85tte transportkompanier ble overf\xc3\xb8rt til Red Lion, en nyopprettet konvoirute spesielt beregnet p\xc3\xa5 Market Garden. Red Lion-konvoiene overgikk sine oppsatte m\xc3\xa5l ved daglig \xc3\xa5 levere 650 tonn, mot de forutsatte 500 tonnene. Halvparten av dette gikk til 82. og 101. luftb\xc3\xa5rne divisjon.\n_START_SECTION_\nStrategi\n_START_PARAGRAPH_\nEtter at britene og kanadierne i 21. arm\xc3\xa9gruppe hadde klart \xc3\xa5 bryte ut fra Caen, og deretter rykket frem og omringet store tyske styrker i en lomme ved Falaise, mente Eisenhower at det var \xc3\xa5 foretrekke \xc3\xa5 forf\xc3\xb8lge en tilsynelatende knust tysk h\xc3\xa6r \xc3\xb8stover over en bred front. Samtidig som han var enig med Montgomery om hans planer om et fremst\xc3\xb8t med 21. arm\xc3\xa9gruppe mot Ruhromr\xc3\xa5det, ville han ogs\xc3\xa5 ha Pattons styrker \xc2\xabp\xc3\xa5 farten igjen\xc2\xbb. S\xc3\xa5ledes ga Eisenhower, i f\xc3\xb8rste uke av september, amerikanske f\xc3\xb8rste arm\xc3\xa9 lov til \xc3\xa5 krysse Rhinen ved K\xc3\xb6ln, Bonn og Koblenz, mens tredje arm\xc3\xa9 krysset Rhinen ved Mannheim, Mainz og Karlsruhe._NEWLINE_Eisenhower satte sin lit til en rask fremrykning, hvilket trengte en velfungerende logistikk, noe han selv var enig i at var strukket til bristepunktet. Denne strategien ble im\xc3\xb8teg\xc3\xa5tt av hans n\xc3\xa6rmeste underordnede, spesielt Montgomery, som argumenterte med at den forverrede forsyningssituasjonen ville forhindre hans styrker i \xc3\xa5 n\xc3\xa5 Ruhr-omr\xc3\xa5det, men at \xc2\xaben fullstendig omrokering av de tilstedev\xc3\xa6rende resursene ville muliggj\xc3\xb8re ett fremst\xc3\xb8t mot Berlin\xc2\xbb. SHAEF (Supreme Headquarters Allied Expeditionary Force) var villig til \xc3\xa5 gi Montgomery ytterligere resurser, hovedsakelig i form av utvidet bruk av jernbanenettet og fortrinnsrett til luftforsyningene. Montgomery hadde opprinnelig foresl\xc3\xa5tt \xc2\xaboperasjon Comet\xc2\xbb, en begrenset luftlandsetting ment \xc3\xa5 v\xc3\xa6re et raskt og avgj\xc3\xb8rende slag som skulle iverksettes 2. september. Comet s\xc3\xa5 for seg at 1. luftb\xc3\xa5rne divisjon, sammen med den polske 1. uavhengige fallskjermbrigade, skulle sikre et bestemt antall bruer over Rhinen, for slik \xc3\xa5 hjelpe en alliert fremrykning til de nordtyske slettene. Meningen var at hoveddelen for 1. luftb\xc3\xa5rne divisjon skulle landsettes med britiske 1. luftlandebrigade og den polske 1. uavhengige fallskjermbrigade n\xc3\xa6r Nijmegen, mens britiske 1. fallskjermbrigade skulle landsettes n\xc3\xa6r Arnhem, og britiske 4. fallskjermbrigade skulle landsettes ved Grave. Et vedvarende d\xc3\xa5rlig v\xc3\xa6r over omr\xc3\xa5det, sammen med Montgomrys bekymring over en tysk styrkeoppbygning i omr\xc3\xa5det, gjorde at planen f\xc3\xb8rst ble utsatt, og siden avlyst den 10. september._NEWLINE_\xc2\xabComet\xc2\xbb ble erstattet av en mer ambisi\xc3\xb8s plan om \xc3\xa5 omg\xc3\xa5 Siegfriedlinjen ved \xc3\xa5 svinge rundt dens nordlige ytterpunkt og la de allierte \xc3\xa5 krysse Rhinen i et storslagent angrep, for slik \xc3\xa5 stenge den tyske 15. arm\xc3\xa9 inne i omr\xc3\xa5det mellom Arnhem og IJsselmeer; dette var bakgrunnen for operasjon \xc2\xabMarket Garden\xc2\xbb. Miles Dempsey hadde sine tvil ang\xc3\xa5ende denne planen, og foreslo for Montgomery den 10. september et angrep nord\xc3\xb8stover mellom Reichswald og Ruhr til Wesel. Montgomery svarte med at han hadde mottatt melding fra London om at noe m\xc3\xa5tte bli gjort for \xc3\xa5 n\xc3\xb8ytralisere V2-rakettangrepene mot London som ble foretatt fra den Haag-omr\xc3\xa5det, og at hans plan ville kunne gj\xc3\xb8re noe med det. Samme ettermiddag fl\xc3\xb8y Montgomery til Brussel for \xc3\xa5 m\xc3\xb8te Eisenhower. P\xc3\xa5 tomannsh\xc3\xa5nd med Eisenhower rev han opp en bunke av Eisenhowers kommunik\xc3\xa9er og argumentert for sin operasjon \xc2\xabMarket Garden\xc2\xbb og at denne m\xc3\xa5tte gis prioritert i henhold til de alliertes forsyninger, men samtidig som den ville v\xc3\xa6re en del av et angrep p\xc3\xa5 en bred front. Eisenhower ga l\xc3\xb8fte om at 1 000 tonn per dag med forsyninger ville bli levert med allierte fly og amerikanske lastebiler til denne operasjonen. Eisenhowers avgj\xc3\xb8relse om \xc3\xa5 iverksette operasjon \xc2\xabMarket Garden\xc2\xbb ble tatt med \xc3\xb8nske om \xc3\xa5 opprettholde det trykket de allierte hadde p\xc3\xa5 tyskerne. Samtidig var han satt under press fra USA om \xc3\xa5 bruke den nyopprettede 1. Luftb\xc3\xa5rne Allierte Arm\xc3\xa9 s\xc3\xa5 snart som mulig. Denne styrken hadde blitt opprettet etter at de allierte luftb\xc3\xa5rne styrker involvert i D-dagen hadde blitt trukket tilbake til England for hvile og omgruppering, og besto av to britiske og tre amerikanske luftb\xc3\xa5rne divisjoner, samt den polske 1. uavhengige fallskjermbrigade. Etter Normandie-kampanjen var atten luftb\xc3\xa5rne operasjoner blitt planlagt, men etter tur avlyst, fordi bakkestyrkene hadde erobret omr\xc3\xa5dene de luftb\xc3\xa5rne styrkene skulle ta.'